Jan Kempdorp: Vier seuns weer in hof | Maroela Media
Jan Kempdorp: Vier seuns weer in hof
Hoër Landbouskool Noord-Kaap Foto: Skool se webwerf (rotland.co.za)
Die vier leerders wat daarvan beskuldig word dat hulle ŉ koshuisleerder van die Hoër Landbouskool Noord-Kaap aangerand en seksueel mishandel het, het Donderdag in die Jan Kempdorp-landdroshof verskyn.
Mashudu Malabi, woordvoerder van die Nasionale Vervolgingsgesag (NVG), het gesê die saak is tot 9 April uitgestel. Die seuns, tussen 14 en 18 jaar oud, is vroeër op borgtog van R1 000 elk vrygelaat.
Die vier seuns is uit die skool en koshuis geskors ná die voorval wat glo op 1 Februarie plaasgevind het. ŉ Dissiplinêre proses vind onafhanklik van die strafregtelike proses plaas.
Hulle word daarvan beskuldig dat hulle ŉ 18-jarige seun glo as deel van ŉ ontgroeningsproses kaal uitgetrek het, sy hande en voete vasgebind en hom op sy maag op die bed laat lê het. Hy is glo met skeerroom gespuit en met ŉ voorwerp gesodomiseer.